32002D0008
L 003/53
JURNALUL OFÍCIAL AL UNIUNII EUROPENE
DECIZIA COMISIEI
din 28 decembrie 2001
de stabilire a metodelor referitoare la identificarea genetică a reproducătorilor de rasă pură din specia bovină și de modificare a Deciziilor 88/124/CEE și 96/80/CE
[notificată cu numărul C(2001) 4709]
(Text cu relevanță pentru SEE)
(2002/8/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/504/CEE a Consiliului din 25 iulie 1977 privind animalele de reproducere de rasă pură din specia bovină (1), astfel cum a fost modificată ultima dată prin Regulamentul (CEE) nr. 3768/85 (2), în special articolul 6 alineatul (1),
având în vedere Directiva 87/328/CEE a Consiliului din 18 iunie 1987 privind acceptarea la reproducere a bovinelor reproducătoare de rasă pură (3), în special articolul 3,
întrucât:
(1)
Directiva 77/504/CEE autorizează Comisia să stabilească datele pe care trebuie să le conțină certificatele genealogice.
(2)
Directiva 87/328/CEE autorizează Comisia să adopte, pe lângă analiza grupei sanguine, și alte metode corespunzătoare pentru identificarea genetică a masculilor reproducători de rasă pură din specia bovină acceptați la reproducere.
(3)
Decizia 88/124/CEE a Comisiei din 21 ianuarie 1988 de stabilire a modelului de certificat genealogic al animalelor reproducătoare de rasă pură din specia bovină și a datelor pe care acesta trebuie să le conțină (4) prevede că, pentru certificarea materialului seminal și a embrionilor de reproducători de rasă pură din specia bovină, sunt necesare precizări referitoare la grupele sanguine ale vacii și taurului donatori.
(4)
Decizia 96/80/CE a Comisiei din 12 ianuarie 1996 de stabilire a modelului de certificat genealogic pentru ovulele animalelor reproducătoare din specia bovină și a datelor pe care acesta trebuie să le conțină (5) prevede că, pentru certificarea ovulelor de reproducători din specia bovină, sunt necesare detalii referitoare la grupa sanguină a vacii donatoare.
(5)
Analiza grupelor sanguine nu mai constituie metoda privilegiată de identificare genetică a animalelor, în prezent fiind în general utilizate metode de analiză a genomului, în special a ADN-ului.
(6)
Rezultă că trebuie adoptate dispoziții pentru autorizarea, în scopul certificării genealogice a bovinelor reproducătoare de rasă pură, a metodelor de identificare genetică ce oferă garanții științifice echivalente cu cele ale analizei grupei sanguine.
(7)
Măsurile prevăzute de prezenta decizie sunt conforme cu avizul Comitetului permanent zootehnic,
ADOPTĂ PREZENTA DECIZIE:
Articolul 1
În scopul identificării animalelor de reproducere de rasă pură, este autorizat, pe lângă analiza grupei sanguine, orice alt examen bazat pe analiza genomului, care să ofere garanții echivalente și care să fie suficient de specific pentru a verifica genealogia unui animal cu un grad de certitudine de cel puțin 99 %.
Articolul 2
Decizia 88/124/CEE se modifică după cum urmează:
1.
La articolul 1, prima liniuță se înlocuiește cu următoarea liniuță:
„-
datele actualizate enumerate la articolul 1 din Decizia 86/404/CEE privind taurul donator de material seminal, precum și grupa sa sanguină sau rezultatele examenelor care să ofere garanții științifice echivalente din punctul de vedere al verificării genealogiei sale;”.
2.
La articolul 2 alineatul (1), prima liniuță se înlocuiește cu următoarea liniuță:
„-
datele actualizate enumerate la articolul 1 din Decizia 86/404/CEE privind vaca și taurul donatori, precum și grupele lor sanguine respective sau rezultatele examenelor care să ofere garanții științifice echivalente din punctul de vedere al verificării genealogiei lor;”.
3.
La capitolul I al modelului de certificat genealogic reprodus în anexa I, cuvintele „grupă sanguină: …” se înlocuiesc cu „grupă sanguină sau examen echivalent autorizat în conformitate cu legislația comunitară: … (specificați examenul și rezultatele sale)”.
4.
La capitolul I, părțile A și B, referitor la modelul de certificat genealogic reprodus în anexa II, cuvintele „grupă sanguină: …” se înlocuiesc cu „grupă sanguină sau examen echivalent autorizat în conformitate cu legislația comunitară: … (specificați examenul și rezultatele sale)”.
Articolul 3
Prima liniuță din articolul 1 din Decizia 96/80/CE se înlocuiește cu următoarea liniuță:
„-
datele actualizate enumerate la articolul 1 din Decizia 86/404/CEE privind vaca donatoare, precum și grupa ei sanguină sau rezultatele examenelor care să ofere garanții științifice echivalente din punctul de vedere al verificării genealogiei sale;”.
Articolul 4
Prezenta decizie se adresează statelor membre.
Adoptată la Bruxelles, 28 decembrie 2001.